## Rješenje Ustavnog suda Republike Hrvatske broj U-II-394/93, U-II-426/93, U-II-459/93, U-II-025/94, U-II-384/96, U-II-704/96, U-II-783/96 od 29. travnja 1997. i Izdvojeno mišljenje

### NN 48/1997 (9.5.1997.), Rješenje Ustavnog suda Republike Hrvatske broj U-II-394/93, U-II-426/93, U-II-459/93, U-II-025/94, U-II-384/96, U-II-704/96, U-II-783/96 od 29. travnja 1997. i Izdvojeno mišljenje

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku ocjene ustavnosti
uredbi Vlade Republike Hrvatske, te ocjene ustavnosti i zakonitosti odluka
Republičkih fondova mirovinskog i invalidskog osiguranja, na sjednici održanoj
dana 29. travnja 1997. godine, donio je

## **RJEŠENJE**

1. Obustavlja se postupak za ocjenu ustavnosti uredbi Vlade Republike
Hrvatske o utvrđivanju najviših iznosa mase sredstava za isplatu mirovina
("Narodne novine", broj 93/93, 114/93, 6/94, 13/94, 26/94, 42/94, 48/94,
73/94 i 91/94).

2. Obustavlja se postupak za ocjenu ustavnosti i zakonitosti odluka
Republičkih fondova mirovinskog i invalidskog osiguranja radnika, samostalnih
privrednika i individualnih poljoprivrednika Hrvatske ("Narodne novine",
broj 96/94 i 82/96).

3. Ovo rješenje će se objaviti u "Narodnim novinama".

Obrazloženje

1. Ustavni sud Republike Hrvatske je rješenjem broj U-II-394/93, U-II-426/93,
U-II-459/93, U-II-25/94 i U-II-384/96 od 10. srpnja 1996. godine ("Narodne
novine", broj 61/96), pokrenuo postupak za ocjenu ustavnosti uredbi Vlade
Republike Hrvatske te postupak za ocjenu ustavnosti i zakonitosti odluka
Republičkih fondova mirovinskog i invalidskog osiguranja radnika i samostalnih
privrednika Hrvatske.

Prijedloge za ocjenu ustavnosti uredbi Vlade Republike Hrvatske kojima
je uređivan način utvrđivanja najviših iznosa mase sredstava za isplatu
mirovina za razdoblje od studenog 1993. do siječnja 1994. podnijeli su
Džemaludin Kalajdžisalihović iz Zagreba, Stranka socijalista Hrvatske,
Zagreb, Sindikat umirovljenika Hrvatske, Zagreb i Matica hrvatskih umirovljenika
Brodsko-posavske županije, Nova Gradiška.

Ustavni sud Republike Hrvatske je prihvatio prijedloge predlagatelja,
ali je ocijenio da postupak ispitivanja ustavnosti valja pokrenuti ne samo
za osporene uredbe, već za sve uredbe kojima je Vlada Republike Hrvatske
utvrđivala masu sredstava za isplatu mirovina, a to znači i za uredbe od
veljače 1994. do siječnja 1995. godine.

2. Temeljem odredbe članka 15. stavak 2. Ustavnog zakona o Ustavnom
sudu Republike Hrvatske ("Narodne novine", broj 13/91), Ustavni sud je
istim rješenjem sam pokrenuo postupak za ispitivanje ustavnosti i zakonitosti
odluka Republičkih fondova mirovinskog i invalidskog osiguranja radnika
i samostalnih privrednika Hrvatske od 19. prosinca 1994. ("Narodne novine",
broj 96/94).

Tim odlukama je od 1. prosinca 1994. izvršeno usklađivanje mirovina
i drugih novčanih primanja iz mirovinskog i invalidskog osiguranja u skladu
s uredbom Vlade Republike Hrvatske ("Narodne novine", broj 91/94), kojom
je uređen način utvrđivanja najviših iznosa mase sredstava za isplatu mirovina
u siječnju 1995. godine.

Pobliži razlozi za sumnju u ustavnost i zakonitost tih akata navedeni
su u rješenju o pokretanju postupka.

3. Tijekom postupka, Republički fondovi mirovinskog i invalidskog osiguranja
radnika, samostalnih privrednika i individualnih poljoprivrednika Hrvatske
(dalje: Fondovi), su na temelju članka 30. Zakona o osnovnim pravima iz
mirovinskog i invalidskog osiguranja ("Narodne novine", broj 53/91), odnosno
odgovarajućih odredbi Zakona o mirovinskom i invalidskom osiguranju ("Narodne
novine", broj 26/83, 5/86, 42/87, 34/89, 57/89, 40/90, 9/91, 26/93, 96/93
i 44/94), te Zakona o mirovinskom i invalidskom osiguranju individualnih
poljoprivrednika ("Narodne novine", broj 26/83, 49/83, 57/83, 47/86, 40/90,
26/93 i 96/93), donijeli nove odluke o usklađivanju mirovina i drugih primanja
iz mirovinskog i invalidskog osiguranja.

Riječ je o odlukama od 17. rujna 1996. ("Narodne novine", broj 82/96),
kojima je od 1. rujna 1996. određeno usklađivanje mirovina i drugih novčanih
primanja za 5,6%, odnosno odlukama od 23. prosinca 1996. ("Narodne novine",
broj 4/97), kojima je od 1. prosinca 1996. određeno usklađivanje mirovina
i drugih novčanih primanja za 10%.

Pokretanje postupka ocjene ustavnosti i zakonitosti odluka Fondova od
17. rujna 1996. predložili su Sindikat umirovljenika Hrvatske, Zagreb,
te Županijsko povjereništvo tog sindikata iz Dubrovnika, jer u bitnom smatraju
da učinjeno usklađivanje (povećanje) nije u skladu sa zakonom. Za odluke
od 23. prosinca 1996. nije bilo konkretnih prijedloga.

Iz istih razloga iz kojih je Ustavni sud uvodno citiranim rješenjem
od 10. srpnja 1996. na vlastiti poticaj pokrenuo postupak ocjene ustavnosti
i zakonitosti odluka Fondova o usklađivanju mirovinskih i invalidskih primanja
od 1. prosinca 1994., tijekom ustavnosudskog postupka se izražavala sumnja
u ustavnost i zakonitost i odluka Fondova o usklađivanju od 1. rujna 1996.,
odnosno od 1. prosinca 1996.

Sumnja u ustavnost i zakonitost tih odluka zasnivala se na već istaknutoj
činjenici da Vlada Republike Hrvatske nakon uredbe iz siječnja 1995., uredbama
više nije ograničavala masu sredstava za isplatu mirovina, pa je bilo upitno
jesu li Fondovi trebali od 1. veljače 1995. na usklađivanje i isplatu mirovina
i drugih novčanih primanja primijeniti postojeći zakonski režim tj. mirovine
usklađivati s kretanjem plaća svih zaposlenih.

4. Ustavni sud Republike Hrvatske je postupak obustavio iz slijedećih
razloga:

a) Osporenim uredbama Vlade Republike Hrvatske, masa sredstava za isplatu
mirovina bila je ograničavana samo za određeno razdoblje tj. od studenog
1993. do siječnja 1995. godine. Stoga su ove uredbe prestale važiti istijekom
vremena za koje su bile donijete.

b) Sabor Republike Hrvatske je 7. veljače 1997. godine donio Zakon o
usklađivanju mirovina i drugih novčanih primanja iz mirovinskog i invalidskog
osiguranja, te upravljanju fondovima mirovinskog i invalidskog osiguranja
(dalje: Zakon o usklađivanju mirovina), koji je objavljen u "Narodnim novinama"
broj 20 od 19. veljače 1997. godine.

Prema odredbama tog Zakona, mirovine ostvarene do 31. prosinca 1996.
uskladit će se za razdoblje od 1. veljače 1995. do 31. prosinca 1996. prema
odredbama Zakona o osnovnim pravima iz mirovinskog i invalidskog osiguranja
(članak 1.).

Usklađivanje mirovina i drugih novčanih primanja od 1. siječnja 1997.
obavljat će se na osnovi statističkih podataka s kretanjem prosječnih troškova
života (članak 3. stavak 1. Zakona).

Prema članku 6. Zakona o usklađivanju mirovina, od 1. siječnja 1997.
na postupak usklađivanja se prestaju primjenjivati odredbe članka 30. te
drugih članaka Zakona o osnovnim pravima iz mirovinskog i invalidskog osiguranja,
dok danom njegovog stupanja na snagu prestaju važiti odredbe odgovarajućih
članaka o usklađivanju iz Zakona o mirovinskom i invalidskom osiguranju
te Zakona o mirovinskom i invalidskom osiguranju individualnih poljoprivrednika.

Zakon o usklađivanju mirovina stupa na snagu danom objave u "Narodnim
novinama" tj. 19. veljače 1997., dok će se od 1. siječnja 1997. primjenjivati
odredbe Zakona kojima je utvrđeno usklađivanje od 1. siječnja 1997., odnosno
kojima je utvrđen prestanak važenja s 31. prosincem 1996. odredbi o usklađivanju
iz Zakona o osnovnim pravima iz mirovinskog i invalidskog osiguranja (članak
7.).

Dakle, stupanjem na snagu Zakona o usklađivanju mirovina, više nije
moguće ocjenjivati ustavnost i zakonitost osporenih odluka Fondova, koje
su donijete temeljem sada ukinutih odredbi članka 30. Zakona o osnovnim
pravima iz mirovinskog i invalidskog osiguranja.

5. Na temelju navedenog Ustavni sud Republike Hrvatske je zaključio
da su nastupile ustavnopravne pretpostavke, utvrđene u članku 27. Ustavnog
zakona o Ustavnom sudu Republike Hrvatske, prema kojem se postupak obustavlja
ako tijekom postupka osporeni akti prestanu važiti ili budu usklađeni s
Ustavom i zakonom.

Stoga je temeljem navedene odredbe riješeno kao u točki 1. i 2. izreke.

Objava ovog rješenja (točka 3. izreke) zasniva se na odredbi članka
20. stavak 1. Ustavnog zakona o Ustavnom sudu Republike Hrvatske.

Broj: U-II-394/93

U-II-426/93

U-II-459/93

U-II-025/94

U-II-384/96

U-II-704/96

U-II-783/96

Zagreb, 29. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

---

**IZDVOJENO MIŠLJENJE SUCA MLADENA ŽUVELE U PREDMETU BROJ:
U-II-394/1993 i dr.**

Imajući u vidu tijek, utvrđenja i način okončanja ovog ustavnosudskog
postupka u obrazloženje rješenja Ustavnog suda treba unijeti i slijedeće:

Republika je Hrvatska časom osamostaljenja (8. listopada 1991.) u svoj
pravni sustav preuzela i Zakon o osnovnim pravima iz mirovinskog i invalidskog
osiguranja. Prema tom Zakonu, kao i Zakonu o mirovinskom i invalidskom
osiguranju mirovine i druga novčana primanja redovito se usklađuju s kretanjem
plaća svih zaposlenih u Republici Hrvatskoj.

Ovi propisi bili su na snazi sve do 31. prosinca 1996. godine, tj. do
stupanja na snagu Zakona o usklađivanju mirovina.

Uredbe Vlade Republike Hrvatske o usklađivanju najviših iznosa mase
sredstava za isplatu mirovina ("Narodne novine", broj 93/93 do 91/94) nisu
niti izričito, a niti prešutno stavile izvan snage spomenute propise o
usklađivanju mirovina.

Republički fondovi mirovinskog i invalidskog osiguranja nisu međutim
redovito usklađivali mirovine, pravdajući se ograničenjima iz navedenih
Uredbi odnosno nedostatkom sredstava. Tako su postupali prije, za vrijeme
važenja, a i nakon prestanka važenja Uredbi.

Okolnost da je Vlada Republike Hrvatske za izvjesno vrijeme ograničila
masu sredstava za isplatu mirovina (ne ulazeći u pitanje ustavnosti ovlaštenja
Vlade da o tome odlučuje), ne dirajući pri tome propise o redovitom usklađivanju
mirovina, ne znači da umirovljenici nemaju pravo, odnosno da su izgubili
pravo na usklađivanje mirovina i za to razdoblje.

Uvažavajući u potpunosti objektivnu situaciju (uočljiva je bila i u
tijeku ovog postupka) u kojoj se je nalazila i još se uvijek nalazi Republika
Hrvatska, ostaje ipak obveza nadležnih tijela da provedu usklađivanje (a
zatim i iznađu način obeštećenja umirovljenika) za svo vrijeme dok su bili
na snazi propisi o usklađivanju mirovina s kretanjima plaća svih zaposlenih
u Republici Hrvatskoj. U protivnom, umirovljenici ulaze u novi sustav usklađivanja
mirovina (s porastom troškova života), bitno zakinuti.

Zagreb, 5. svibnja 1997.

Sudac
**Mladen Žuvela,** v. r.

Rješenje, NN 48/1997-711